KIRJALLINEN KYSYMYS P-2837/01

esittäjä(t): Bart Staes (Verts/ALE) komissiolle

(5. lokakuuta 2001)

Aihe: Kilpailun vääristyminen ja ahdinkoon joutuneille lentoyhtiöille annettava valtion tuki

EU:n viisitoista valtiovarainministeriä päättivät lauantaina 22. syyskuuta kieltää suoran valtionavun antamisen eurooppalaisille lentoyhtiöille. Ministerien antamassa lausumassa korostetaan, että kannattamattomien yhtiöiden yleinen tukeminen julkisista varoista on poissuljettu vaihtoehto ja että ehdotetut toimenpiteet on ilmoitettava eriteltyine summineen Euroopan komissiolle. New Yorkin ja Washingtonin dramaattisten tapahtumien taloudellisten seurausten korvaamiseksi jäsenvaltiot saavat kuitenkin antaa kansallisille lentoyhtiöilleen taloudellista apua, jotta nämä selviäisivät kohoavista vakuutusmaksuista. Euroopan yhteisön perustamissopimuksen 87 artiklassa todetaan selkeästi, että tukitoimenpiteet sallitaan luonnonmullistusten tai muiden poikkeuksellisten tapahtumien yhteydessä. Jäsenvaltioiden hallitukset voivat lyhyellä aikavälillä ja yhden kuukauden ajan ottaa omalle vastuulleen sodan tai terrorismin kolmansille aiheuttamien vahinkojen korvaamisen. Yhdysvallat on luvannut ahdinkoon joutuneelle ilmailuteollisuudelleen 15 miljardin dollarin suuruisen valtion tuen, josta 5 miljardia on suoraa tukea. Ainakin kyseinen suora tuki näyttää olevan vastoin WTO:n sääntöjä. Nämä mittavat tukitoimenpiteet vahvistavat lisäksi ilmailualan kilpailuasemaa muihin, usein ympäristöystävällisempiin kuljetusmuotoihin nähden. Ilmailualalla ei juurikaan oteta laskelmissa huomioon ulkoisia kustannuksia. Valmisteveroja ei kanneta kerosiinista (lentokonebensiinistä) eikä lentolipuista peritä arvonlisäveroa.

Katsooko komissio, että Yhdysvaltojen 15 miljardin dollarin valtion tuki, josta 5 miljardia on suoraa tukea, ahdinkoon joutuneelle ilmailuteollisuudelle on Maailman kauppajärjestön sääntöjen mukainen? Jos vastaus on myönteinen, miten komissio perustelee tämän näkemyksensä? Jos vastaus on kielteinen, aikooko komissio käynnistää asianmukaisen menettelyn Maailman kauppajärjestössä, ottaen huomioon, että WTO:n vapaakauppasääntöjä on rikottu? Mihin toimiin komissio aikoo ryhtyä saadakseen aikaan oikeudenmukaiset kilpailuasetelmat eri kuljetusmuotojen välillä, ottaen huomioon ilmailualan aseman vahvistumisen entisestään edellä mainittujen tukitoimien seurauksena sekä kyseisten toimenpiteiden kielteiset vaikutukset ihmisten ja ympäristön kannalta?

Pascal Lamyn komission puolesta antama vastaus

(12. marraskuuta 2001)

Komissio pitää tärkeänä, että lentoyhtiöille taataan tasavertaiset toimintaedellytykset Atlantin kummallakin puolella.

WTO:n sääntöihin ei kuitenkaan sisälly mitään yleistä valtion tukien kieltoa. Myöskään kauppaa ja palveluja koskeva yleissopimus (GATS) ei sisällä nykymuodossaan nimenomaisia määräyksiä valtion tuista, vaikka niitä koskevat neuvottelut ovat jo nykyisen neuvottelukierroksen asialistalla ja vaikka näitä sopimusmääräyksiä voidaankin tarkentaa uuden sopimuskierroksen aikana. Tärkeämpää on kuitenkin huomata, että suurin osa lentokuljetuspalveluista on sopimuksen lentoliikennettä koskevassa liitteessä nimenomaisesti suljettu sopimuksen soveltamisalan ulkopuolelle, joten sopimusvelvoitteet eivät koske näitä palveluja. Koska WTO:n säännöissä ei ole Yhdysvaltain viranomaisten lentoliikenteelle osoittamaa tukipakettia koskevia määräyksiä, tukien yhteensopivuutta WTO:n kannalta koskeva kysymys ei ole aiheellinen.

Yhdysvaltain oman maansa lentoyhtiöille myöntämän suoran tuen mahdollisesti aiheuttamia kaupan vääristymiä on näin ollen käsiteltävä Euroopan yhteisön ja Yhdysvaltain kahdenvälisen sopimusjärjestelmän pohjalta. Tähän saakka jäsenvaltiot ovat valitettavasti hoitaneet kauppasuhteensa Yhdysvaltoihin puhtaasti kahdenvälisin neuvotteluin, tuomatta esille unionin jäsenvaltioiden keskinäistä kumppanuutta taikka unionin oikeusjärjestelmää; tämän käytännön lainmukaisuus on komission aloitteesta parhaillaan Euroopan yhteisöjen tuomioistuimen tutkittavana. Komission mielestä nykyisessä tilanteessa on entistäkin tärkeämpää pyrkiä koko unionin yhteiseen kauppapolitiikkaan lentoliikenteen alalla. Komissio pyrkii määrätietoisesti siis jatkossakin saamaan valtuudet edustaa koko unionia Yhdysvaltain

kanssa käytävissä, lentoliikennettä koskevissa kauppaneuvotteluissa; se myös aikoo ehdottaa ehdottaa Yhdysvalloille ensi vaiheessa yhteisten käytännesääntöjen laatimista valtion tukien aiheuttaman kilpailun vääristymisen ehkäisemiseksi.

Lentoliikenteen ympäristövaikutuksia tarkasteltaessa on huomattava, että syyskuun 11. päivän iskut pahensivat alan ylikapasiteettiongelmaa entisestään lyhyellä aikavälillä. Tilanteen korjaamiseksi monien yhtiöiden kalustoa on merkittävästi vähennetty ja kaluston vanhimpia, tehottomimpia koneita on poistettu käytöstä entistä nopeammassa tahdissa. Tämän seurauksena lentoliikenteen päästö- ja meluhaitat ovat itse asiassa vähentyneet lyhyellä aikavälillä. Kestää todennäköisesti jonkin aikaa, ennen kuin liikennemäärät palaavat syyskuun 11. päivää edeltäneelle tasolle, annettiinpa valtion tukea tai ei, ja kun näin tapahtuu, liikennöintiin käytettävä kalusto on todennäköisesti ympäristölle jonkin verran vähemmän haitallista kuin aikaisemmin.

Jotta tilannetta voitaisiin parantaa pidemmällä aikavälillä ja jotta voitaisiin myös ottaa huomioon kansainvälisen siviili-ilmailujärjestön ICAO:n äskettäisen 33. yleiskokouksen tulokset, komissio laatii parhaillaan ehdotuksia järjestelmäksi, jonka perusteella valtiot voisivat rajoittaa alueellaan toimivien lentokenttien toimintaa meluhaitan vähentämiseksi. Yhteisön toimielimissä on tutkittu myös mahdollisuutta ottaa käyttöön erilaisia päästöihin liittyviä maksuja ilmailun ulkoisten kustannusten huomioon ottamista koskevan tavoitteen saavuttamiseksi. Komission teettämän tätä asiaa koskevan tutkimuksen pitäisi valmistua vuoden 2001 aikana.

On luonnollisesti tärkeää, että terve kilpailu toteutuu kaikilta osin ja ettei ilmailualaa suosita eikä toisaalta myöskään syrjitä suhteessa muihin aloihin. Tämän vuoksi komissio haluaa erityisesti varmistaa, että lentoyhtiöille sekä unionin sisällä että muualla annettava tuki korvaa ainoastaan sellaiset lentoyhtiöiden kärsimät vahingot, jotka ovat suoraa seurausta syyskuun iskuista.